**Ordforklaring**

**Påskeblomst**: Påskeblomst: i dag forbinder vi en påskeblomst med påskeliljen. Da Grundtvig skrev salmen, så påskeliljen anderledes ud end i dag. Det var en lille, lav og forpjusket blomst, som blev betragtet som bondsk! Ordet ”påskelilje” blev endda brugt som øgenavn for en person, som ikke var så begavet.

**Blomsterstade:** Det sted, hvor man dyrkede de fine og ædle blomster, men der fik påskeliljen altså ikke lov at stå – det var den slet ikke fin nok til.
**Golde egne:** Ufrugtbare områder, hvor der ikke rigtig er andet, der spirer.

**Tant**: Løgn eller bedrag.

**Som ordet går:** Som rygtet siger.

**Gule lagen:** Lig-lagen. Altså det lagen, som blev svøbt omkring en død person. Jesus fik et lig-lagen på, da han blev lagt i gravhulen. Det lå tilbage, da han var genopstået og havde forladt gravhulen.

**Brat**: Lige pludselig.

**I vrå**: I en fjern afkrog.

**Vil ej vokset underfuld**: Vokset sammenlignes her med den døde krop – vil den døde krop ikke på forunderlig vis blive smeltet om og støbt til et lys, som kunne sættes på graven.

Vers 4 er lettere at forstå, hvis man tilføjer: ”Hvis de døde ikke kan opstå, så betyder vi ikke noget, så må vi bare visne i en fjern afkrog, så skal vi ikke pynte i nogens have, men blive begravet og glemt…”

**Dit gule bæger**: Påskeliljen kan godt ligne et bæger, man kan drikke af + sammenligning med det bæger man drikker af ved alteret, hvis man går til nadver.

**Underværk**: Mirakel.

**Det er hver langfredags pant:** Det løfte, der gives hver langfredag.

**Segl**: Et stempel til at lave aftryk i voks. Fx havde kejseren sit eget segl/stempel. ”Hvad er segl og sværd og skjold” – Grundtvig tænker på de soldater, som Pilatus satte til at holde vagt ved Jesus gravhule.

**Kæk og bold:** Modig og uforfærdet.

**Avner:** De skaller, som sidder rundt om selve kornet, og som ikke skal spises. De bliver smidt ud.

**Ånde:** Her betyder det leve.